ADF veroordeel xenofobiese aanvalle in PretoriaArgieffoto Die African Diaspora Forum (ADF) het Saterdag die Suid-Afrikaanse regering versoek om al die nodige stappe te doen om seker te maak dat aanvalle op uitlanders verhoed word. Die forum het Saterdag in ŉ verklaring gesê die onrus verlede week in Rosettenville, Johannesburg, waar inwoners 10 huise wat glo aan dwelmhandelaars behoort, aan die brand gesteek het, het nou na Pretoria-Wes uitgebrei. “Diegene wat in die gebied bly, word gemaan om versigtig te wees,” het die ADF gesê. “Motors en huise is deur ontstoke inwoners aan die brand gesteek wat glo dwelmmiddels en prostitusie in die gebied wou uitroei.” Niemand is nog in hegtenis geneem nadat twee huise aan die brand gesteek is nie. Geweld het Saterdagoggend in Pretoria-Wes uitgebreek toe gemeenskapslede onderneem het om “dwelmmiddels en prostitusie” in die gebied uit te roei. Twee huise, een glo ŉ bordeel en ŉ ander een waar dwelmmiddels verkoop word, is afgebrand. “Ons doen ŉ beroep op die Suid-Afrikaanse regering om te verseker dat uitlanders nie aangeval word nie. Ons moedig alle belanghebbendes en gemeenskapslede aan om enige misdade of kriminele aktiwiteit by die polisie aan te meld en te verhoed dat die reg in eie hande geneem word,” lui die verklaring. “Ons versoek immigrante, Suid-Afrikaanse burgers en besorgde inwoners om te help om die situasie te laat bedaar. Twee afsonderlike vergaderings word Sondag in Johannesburg en Pretoria gehou om die kwessie te bespreek,” het die ADF gesê. – Die vergadering in Johannesburg vind om 10:00 plaas by JC BEZ Numsa House in Eloffstraat 34. – Die vergadering in Pretoria vind om 15:00 plaas by die Lawyers for Human Rights-kantoor in Ktlwamnon Democracy Centre in Sisulustraat 357.